ইসলাম সত্য সুন্দর ও কল্যাণের পথে চলার জন্য মুমিনদের তাগিদ দিয়েছে। সত্যান্বেষণ নিজের জন্য ঝুঁকিপূর্ণ হলেও সেদিকে এগুনোর তাগিদ দেওয়া হয়েছে। রসুলুল্লাহ সাল্লাল্লাহু আলাইহি ওয়াসাল্লাম বলেছেন, তোমরা সত্য সন্ধানে প্রবৃত্ত হও যদিও দেখ যে, তাতে ক্ষতি রয়েছে; কেননা তাতেই আছে প্রকৃত মুক্তি। (ইবনে আবিদ দুনিয়া)। আবদুল্লাহ ইবনে মাসউদ (রা.) হতে বর্ণিত হাদিসে নবী করীম সাল্লাল্লাহু আলাইহি ওয়াসাল্লাম ইরশাদ করেছেন— ‘সত্য পুণ্যের দিকে পথ দেখায় এবং পুণ্য জান্নাত পর্যন্ত পৌঁছে দেয়, কোনো ব্যক্তি সত্যব্রত গ্রহণ করে চললে শেষ পর্যন্ত আল্লাহর দরবারে সত্যবাদী রূপে তালিকাভুক্ত হয়। আর মিথ্যা পাপাচারের পথ দেখায় এবং পাপাচার জাহান্নাম পর্যন্ত পৌঁছে দেয়। কোনো ব্যক্তি যখন মিথ্যায় অভ্যস্ত হয়ে যায়, তখন আল্লাহর কাছে সে মিথ্যাবাদী রূপে তালিকাভুক্ত হয়। (বুখারি-মুসলিম)। ইসলাম সত্য সম্পর্কে কোনো সংশয়কে প্রশ্রয় দিতে নারাজ। রসুলুল্লাহ সাল্লাল্লাহু আলাইহি ওয়াসাল্লাম আরও বলেছেন— ‘যা তোমাকে সন্দিহান করে তা বর্জন কর, যা তোমার কাছে সন্দেহমুক্ত তা গ্রহণ কর। কেননা সত্য নিশ্চিন্ততা ও প্রশান্তি আনে এবং মিথ্যা দ্বিধা ও সন্দেহের কারণ।’ (তিরমিযি)।